Ragnar Sigurðsson er stofnandi og forstjóri AwareGO . Aðsend mynd Íslenska netöryggisfyrirtækið AwareGO lauk nýverið 200 milljóna króna fjármögnun . AwareGO hefur verið starfandi frá árinu 2010 og sérhæfir sig í netöryggisfræðslu til fyrirtækja og stofnana um allan heim . AwareGO hefur samtals tryggt sér 360 milljónir króna fjármögnun á síðastliðnum 15 mánuðum . Eyrir Invest var fyrsti fagfjárfestir fyrirtækisins og hefur stutt það dyggilega frá því í júní 2018 . Eyrir er nú stærsti einstaki fjárfestir AwareGO en fjárfestingafélagið hefur alla tíð stutt vel við bakið á íslenskum nýsköpunarfyrirtækjum . AwareGO hefur þróað og selt eigin hugbúnað sem hámarkar árangur fræðsluherferða til að kenna starfsmönnum að varast netsvik . Fyrirtækjaráðgjöf Kviku var ráðgjafi AwareGO við nýjustu fjármögnunina og hyggst einnig aðstoða félagið á næstu misserum við að sækja hlutafé , hérlendis og erlendis og er undirbúningur að þeirri fjármögnun vel á veg kominn . „ AwareGO hefur verið í mjög miklum vexti síðastliðin þrjú ár með fjölgun viðskiptavina og þróun á nýjum kennsluhugbúnaði sem mun styrkja enn frekar samkeppnisstöðu okkar á alþjóðavísu , “ segir Ragnar Sigurðsson , forstjóri og stofnandi AwareGO . „ Öryggisvitundarmarkaðurinn er í gríðarlegum vexti um allan heim enda sannast það aftur og aftur að við fólkið erum veikasti hlekkurinn í gagnaöryggi . Við erum mjög ánægð með aðkomu Kviku banka en fjármagnið mun nýtast okkur til að styrkja markaðsstöðu AwareGO enn frekar á alþjóðamarkaði . “ Hugbúnaður og fræðsluefni AwareGO hafa hlotið mikið lof frá stærstu viðskiptavinum fyrirtækisins sem eru m.a . Credit Suisse , Barclays , UN Women , General Electric og Nethope auk fjölmargra íslenskra fyrirtækja og stofnana . Fræðsluefni AwareGO er í auglýsingastíl og fjallar á stuttan og hnyttin hátt um algengustu netöryggishætturnar . Myndböndin eru framleidd með það í huga að fanga athygli starfsfólks og hvetja það til aukinnar árvekni bæði innan og utan vinnustaðarins . AwareGO hefur í dag um 8 milljónir notenda , aðallega í Evrópu , Bandaríkjunum , Asíu og Ástralíu . Hjá fyrirtækinu starfa nú 15 starfsmenn á Íslandi , Króatíu , Tékklandi og nýverið opnaði fyrirtækið skrifstofu í Bandaríkjunum þar sem stærsti markaðurinn fyrir öryggisvitund ( e. security awareness training ) er til staðar . AwareGO vinnur nú að því að koma á samstarfssamningum við stór þjónustufyrirtæki í Bandaríkjunum þar sem þau eiga greiðari leið að viðskiptavinum og geta enn fremur samtvinnað vörur AwareGO inn í sitt öryggisvöruframboð . Líkt og komið hefur fram í fréttum undanfarna mánuði hafa netþrjótar ítrekað náð að blekkja íslensk fyrirtæki og er helsta leið þeirra að herja á starfsfólk frekar en að reyna að brjóta sér leið í gegnum öflug öryggiskerfi . Netþrjótar líta á starfsfólk sem veikasta hlekk öryggiskeðjunnar hjá fyrirtækjum og nýta sér velvilja og grandaleysi þeirra á kerfisbundinn hátt . Netglæpir eru orðnir afar vel útfærðir og Íslendingar geta ekki lengur treyst á slaka íslenskukunnáttu netþrjóta . „ Við hvetjum öll fyrirtæki til að huga vel að netöryggismálum , en á síðastliðnum 12 mánuðum er áætlað að íslensk fyrirtæki , stór og smá , hafi tapað nálægt 15 milljörðum króna vegna netsvika , “ segir Ragnar Sigurðsson .